b"\n_START_ARTICLE_\nAllan S\xc3\xb8gaard\n_START_SECTION_\nKarrierestart og 1. division\n_START_PARAGRAPH_\nS\xc3\xb8gaard spillede i sine b\xc3\xb8rne- og ungdoms\xc3\xa5r for Br\xc3\xa6dstrup IF i sin hjemby, inden han i 1995 blev en del af den nystartede horsensianske fusionsklub AC Horsens. Op gennem 1990'erne tilspillede han sig en n\xc3\xb8glerolle for klubben. _NEWLINE_Da AC Horsens i 2001 fik den tidligere danske landsholdsspiller Kent Nielsen som tr\xc3\xa6ner, spillede S\xc3\xb8gaard og resten af klubben pludselig med om oprykning til SAS Ligaen. I s\xc3\xa6sonen 2004-05 sikrede holdet sig oprykningen, samtidig med at man samme s\xc3\xa6son n\xc3\xa5ede semifinalerne i DBU's landspokalturnering. S\xc3\xb8gaard var igennem hele denne proces en af holdets absolut b\xc3\xa6rende kr\xc3\xa6fter.\n_START_SECTION_\nSuperligaen\n_START_PARAGRAPH_\nS\xc3\xb8gaard scorede den 7. august 2005 AC Horsens' f\xc3\xb8rste m\xc3\xa5l nogensinde i SAS Ligaen, da han udlignede til 1-1 i en kamp mod FC Midtjylland p\xc3\xa5 SAS Arena i Herning. Han var resten af s\xc3\xa6sonen med sit fysiske spil og gode fight en vigtig faktor i at AC Horsens overraskende form\xc3\xa5ede at undg\xc3\xa5 nedrykningen._NEWLINE_I sin anden s\xc3\xa6son i ligaen blev S\xc3\xb8gaard imidlertid ramt af skader i sin akillessene, der holdt ham v\xc3\xa6k fra Horsens-holdet i stort set hele 2007. Under sit frav\xc3\xa6r blev pladsen p\xc3\xa5 den defensive midtbane hovedsageligt administreret af holdets tidligere topscorer Niels Lodberg samt ghaneseren Charles Akonnor. S\xc3\xb8gaard vente dog tilbage til holdet i starten af 2008, og var med til at sikre holdet en 5. plads i SAS Ligaen den p\xc3\xa5g\xc3\xa6ldende s\xc3\xa6son. _NEWLINE_I s\xc3\xa6sonen 2008-09 var S\xc3\xb8gaard tilbage som en integreret del af Horsens-holdet, men kunne med holdet ikke levere de samme positive resultater som de foreg\xc3\xa5ende s\xc3\xa6soner. S\xc3\xb8gaard scorede et fremragende langskudsm\xc3\xa5l under en udekamp mod Br\xc3\xb8ndby IF, men horsensianerne tabte alligevel kampen 4-3, og m\xc3\xa5tte overvintre p\xc3\xa5 SAS Ligaens sidsteplads.\n_START_SECTION_\nPrivatliv\n_START_PARAGRAPH_\nS\xc3\xb8gaard er uddannet bankr\xc3\xa5dgiver, et job han i mange \xc3\xa5r besad ved siden af karrieren hos AC Horsens. F\xc3\xb8rst efter klubbens oprykning til SAS Ligaen overgik han til fuldtidsprofessionel fodbold."